Beeste lewend buite Pta geslagArgieffoto Die Nasionale Dierebeskermingsvereniging (NDBV) het ŉ ondersoek van stapel gestuur nadat ŉ paar beeste verlede week lewend vir hul vleis geslag en vir die dood agtergelaat is. Colette Barnard, nasionale inspekteur van die NDBV se plaasdierebeskermingseenheid, het Maandag gesê sy is Woensdag na die “gru-toneel” in die De Wildt-omgewing noord van Pretoria ontbied. “Die oorskot van minstens vier beeste se karkasse is verspreid op ŉ konstruksieterrein aangetref. Twee beeste het tussen die verwoesting gesit. Hulle kon nie beweeg nie, aangesien die senings aan hul agterpote afgesny was. Met verdere ondersoek is ŉ kalfie, wie se senings ook afgesny is, ook lewend gevind,” het Barnard gesê. Barnard het gesê terwyl inspekteurs en polisiebeamptes op die toneel besig was om ondersoek in te stel, het een van die beeste se eienaars opgedaag met die bedoeling om die beseerde beeste na ŉ slagpale in Brits te neem. Die NDBV en polisiebeamptes van die Soshanguve-honde-eenheid het egter die drie beeste op die toneel van kant gemaak om hulle van enige verdere lyding te spaar. “Dit is onbegryplik dat hierdie oortreders sonder enige medelye opgetree het en hierdie diere gemartel het, sonder om ag te slaan op hul lyding. Die toneel was verskriklik en hartverskeurend,” het Barnard gesê. Die NDBV en polisie ondersoek die voorval. Niemand is nog in verband met die voorval in hegtenis geneem nie. Enigiemand met meer inligting word versoek om die NDBV se plaasdierebeskermingseenheid by 011 907 3590 te skakel.